September | 2013 | nuwewyn
Kom ons begin weer die regte feeste vier
September 5, 2013 / Nuwe Wyn/New Wine	/ 2 Comments
Een van my beste vriende skryf vir my die volgende vanoggend: “Ek het die Here gebid oor die feeste en ‘n duidelike antwoord gekry. Die Here het my duidelik geantwoord met die volgende woorde. “Wat sou jy gemaak het as Ek aan huis by jou was op een van die dae wat Ek iets groot vir julle gedoen het.”
Ek het dadelik geweet wat ek en ek is seker enige mens sou doen. Ek sou al my vriende nooi en ons sou saam tot Sy eer bid sing en eet.”
Daarom wil ek hiermee elke volgeling van Jesus wat deel is van God se Nuwe Verbondsgeloof-gemeenskap oproep om weer te begin om saam met ander volgelinge van Jesus die REGTE FEESTE te vier.
1. Ons eerste en belangrikste fees is die fees “so dikwels as moontlik” waar ons saam die brood en die beker gebruik om mekaar te herinner aan dit wat Jesus vir ons gedoen het deur Sy kruisdood en opstanding.
2. Dan is daar die gebeure rondom die kruisiging en opstanding van Jesus wat ons weer met erns op die regte dae moet vier. Dit is uit ‘n deeglike studie oor daardie gebeure duidelik dat Jesus reeds die Woensdag gekruisig is, en so om en by 15h00 daardie middag gesterf het. Net na 17h00 het Sy vriende Hom kom afhaal van die kruis en gaan begrawe.
Erens na die Saterdagaand 18h00, met die aanbreek van die eerste dag van die week (volgens die Joodse Kalender) het Hy opgestaan.
Kom ons maak ‘n punt daarvan om van die Woensdagaand af tot die Sondag van daardie week wat die geskiedenis van die wêreld, en ons eie lewens, verander het, te herdenk en te vier.
3. Dan is daar soveel geleenthede waar ons dankie-sê feeste kan vier: met oestye, na goeie reëns, na tye van groot seën.
4. En dan is daar die herdenking van Jesus se geboorte. Die nuutste navorsing wys ons baie beslis dat Sy geboorte glad nie in Desembermaand plaasgevind het nie, maar eerder opp die 11de September 3 v.C.
Vir die volledige stuk navorsing hieroor gaan asseblief na my webblad toe by Nuwewyn.co.za na
Hier volg die laaste Deel 3 van hierdie artikel:
“Ons weet seker nou almal reeds dat Jesus dus nie op 25 Desember van watter jaar ookal gebore is nie. Uit ons berekening weet ons nou wel dat die Magi of Oosterse sterrekundiges Hom op die 25de Desember 2 v.C. met hulle skenke kom vereer het en dat Hy toe al ‘n hele klompie maande oud was.
So weet ons byvoorbeeld dat Johannes 6 maande ouer was as Jesus (volgens Luk. 1:24,26 en 36). Verder weet ons ook dat Johannes met sy bediening begin het in die 15de jaar van Keiser Tiberius – wat dan van 19 Aug. 28 n.C. tot 18 Aug. 29 n.C. gestrek het- volgens Luk. 3:1. Ons het ook reeds vir mekaar vertel dat Jesus self met Sy openbare bediening begin het tot Hy “omtrent 30 jaar oud was”, volgens Luk. 3:23.
Verder weet ons ook dat Johannes die Doper se moeder bevrug is gedurende die tyd toe sy pa besig was om sy priesterlike pligte te vervul, op die aangewese tyd wat sy diensgroep moes diens doen in die tempel (Luk. 1:5 e.v.). Ons weet ook dat Sagaria uit die diensgroep van Abia was, wat gewoonlik die 8ste diensbeurt uit die gewone 24 diensbeurte waargeneem het (volgens die 24 diensbeurt-stelsel wat Koning Dawid nog ingestel het (1 Kron. 24:10). Aangesien elke diensbeurt vir ‘n week lank geduur het, het die Abia-diensgroep 2 keer per jaar diens gedoen. Die 8ste diensgroep se eerste diensbeurt was dan van 19 Mei tot 26 Mei.
11 September 3 v.C. is om ‘n ander rede ook ‘n geweldig betekenisvolle dag. Dit was Tishri 1 op die Joodse Kalender. Met ander woorde, die Joodse Nuwejaar, ook bekend as Rosh Ha’shanah, of soos die Bybel dit noem, die Dag van die Trompette (Lev. 23:23-25).
•	Josef en Maria het Betlehem toe gegaan vir die sensus kort voor die aanvang van die Joodse Nuwejaar, in die laat-somer, 3 v.C. (Luk. 2:4)
•	Jesus is gebore in ‘n stal vroeg-aand op 11 September 3 v.C. , op 1 Tishri.
•	Hy is besny op die 19de September 3 v.C. (Luk. 2:21).
•	Hy is gewy in die Tempel op 21 Okt. 3 v.C.
•	Lukas sê in Luk. 2:39: “Toe Josef-hulle alles nagekom het wat die wet van die Here voorskryf, het hulle na Galilea toe teruggegaan, na hulle eie dorp, Nasaret.” Dit beteken dat hulle nie direk na Jesus se geboorte Egipte toe gegaan het nie.
•	Vir die een of ander rede besluit hulle om Betlehem toe te trek en om daar te gaan woon. (Mat. 2:11). Dit kon in die Lente of Somer van 2 v.C. gewees het.
•	En dan op 25 Des. 2 v.C., toe die planeet Jupiter “tot stilstand gekom het” in die middel van Virgo, met die meridiaan oor Betlehem, het die Magi in Betlehem aangekom met hulle geskenke wat vir die nuwe Koning bedoel was.
•	Josef en Maria vlug daarna na Egipte, omdat die engel hulle gewaarsku het (laat Desember 2 v.C.)
•	Herodus laat alle manlike kindertjies onder twee jaar in Betlehem en omgewing doodmaak, “… ooreenkomstig die tyd wat hy noukeurig by die sterrekykers uitgevra het” (Mat. 2:16). Nou verstaan ons dus ook waarom hy “twee jaar-oud en jonger” as die ouderdom gekies het van die seuntjies wat doodgemaak moes word, want Jesus was dan so 15 maande oud (en as jy nog die 9 maande-verwagtingstyd hierby tel, het ons presies 2 jaar).
•	Josef en Maria keer terug uit Egipte en word vertel dat Herodus dood is (hy is dood op 1 Jan. 1 v.C.). Hulle gaan woon dan in Nasaret (Mat. 2:19-23).
•	In die Lente, 11 n.C., besoek Jesus, die Christus, saam met sy ouers, weer Jerusalem vir die Paasfees (Luk. 2:41-42).
•	Jesus, die Christus, begin Sy openbare bediening in Oktober of November 29 n.C. En dit is in lyn met wat in Luk. 3:23 staan as daar staan: “Toe Jesus met sy werk begin het, was Hy omtrent dertig jaar oud.”